Iako je u oglasu stajalo da se maske prodaju po ceni “oko 100 dinara”, predsednica Sindikata zaposlenih u zdravstvu u niškoj Hitnoj pomoći Jelena Živković, koja se redakciji javila tek nakon objavljivanja teksta, kaže da su maske zaposlenima prodavane po 80 dinara. Dodaje i da je svakom članu poklonjeno po 5 maski, a da su one kupljene sindikalnim parama.

Živkovićeva je danima ćutala na novinarska pitanja o oglasu u kojem je pisalo da Sindikat u jeku pandemije prodaje maske zaposlenima u niškoj Hitnoj pomoći, a javila se nakon što je tekst objavljen i o svemu obavešten i ministar zdravlja Zlatibor Lončar.

Ona kaže da je povodom ove situacije održan i sastanak Izvršnog odbora gde je doneta odluka da se svakom članu pokloni po 5 maski, a da preostalu količinu mogu kupiti po ceni od 80 dinara za svoje porodice, jer su maske tih dana kada je oglas postavljen, bile u deficitu.

...i to po ceni od 80 dinara tj. po nabavnoj ceni, jer je Sindikat kupio maske sopstvenim sredstvima po istoj ceni, za šta posedujem verodostojnu dokumentaciju. Time je Sindikat učinio uslugu svijim članovima, tako da prodaja nije bila profitabilnog, već uslužnog karaktera - piše u dopisu Živkovićeve.

Oglas iz HitneSve ovo su nove informacije i nisu bile istaknute u oglasu koji je bio na tabli u niškoj Hitnoj pomoći, a Živkovićeva kaže da je to izostalo jer kao jedini reprezentativni sindikat nisu hteli da “ugroze” preostala dva sindikata.

Naglašava da Sindikat ne zarađuje na medicinskim radnicima i da su to navodno proveravali i Tržišna inspekcija i Odeljenje za privredni kriminal MUP-a.

Pita se i da li u ovakvoj situaciji “čovek, vozač, uzbunjivač” može da se bavi plasiranjem neistina i uznemiravanjem javnosti bez osnova.

Uzbunjivač koji je o ovome obavestio i ministra zdravlja, Dragan Stamenković kaže da ima dokaze kolega koji su potpisali i pristali da kupe maske po ceni od 100 dinara.

Kolege su kupovale po toj ceni, po ceni od 100 dinara. Postoje spiskovi. Sve je išlo preko dispečera. To što je u oglasu cena bila “oko 100 dinara” ne znači ništa, jer je Sindikat onda mogao da prodaje maske po 80, 100 ili 120 dinara. Morali su da stave tačnu cenu, a ona je bila 100 dinara - kaže Stamenković.

Podsetimo, u jeku pandemije i borbe sa virusom korona, Sidikat zaposlenih u zdravstvu i socijalnoj zaštiti u Hitnoj pomoći Niš oglasio je prodaju zaštitnih maski kolegama kojima su one u tom trenutku bile prekopotrebne zbog nestašice i posla koji obavljaju.